Соломон эксэй Иодайлэсь Ванея пизэ Иоав интые ожгарчиосын кивалтӥсе пуктӥз; [Соломон эксэйлыкен Иерусалимысен кивалтӥз], Садок священникез эксэй Авиафар интые архиерее пуктӥз.
[Кузё-Инмар Соломонлы нодлык, туж бадӟым визьлык, тодон-валан сётӥз – зарезь дурысь луо мында. Соломон нодлыкогес вал шундыӝужан палан улэм вань вашкала адямиослэсь, Египетысь вань визьлыкоослэсь но. Аслыз кышнолы фараонлэсь нылзэ басьтӥз но сое Давидлэн городаз пыртӥз – нырысь ик, Кузё-Инмарлы корка, аслыз корка пуктытозязлы но Иерусалим котыре борддор ӝутытозязлы; сизьым ар куспын пуктӥськонзэ йылпумъяз. Соломонлэн сизьымдон сюрс мурт секыт арбериосты нуллӥсьёсыз вал, тямыстон сюрс из корасьёсыз гурезьёсын улӥзы. Соломон зарезь лэсьтӥз, пыкъетъёс пуктылӥз; бадӟымесь ву возён чанъёс, юбоос пуктылӥз; ыргон зарезь, азбараз ву бызён лэсьтӥз; изкар ӝутӥз, сое юнматӥсь арбериос пуктылӥз, Давидлэсь городзэ люкиз. Соку фараонлэн нылыз Давидлэн городысьтыз ас корказ выжиз, кудзэ Соломон солы шуыса пуктӥз. Соку Соломон город котыре борддор ӝутӥз. Арлы быдэ куинь пол Соломон Кузё-Инмарлы сӥзьыса пуктэм курбон сётон интыын тылын сутӥськись курбонъёс, тупаса улонлы сӥзем курбонъёс вайылӥз, Кузё-Инмар азьын, отын, ческыт зыно ӵындытонъёс ортчытылӥз; корка пуктонзэ йылпумъяз. Соломонлэн ужъёсыныз кивалтыны куинь сюрс куать сю йыръёс пуктэмын вал, соос ужась калыкен кивалтӥзы. Ассур, Магдон, Газер, вылысь Веф-Орон, Ваалаф городъёсты пуктӥз; но та городъёсты со Кузё-Инмарлы корка ӝутэм бераз, Иерусалим котыре борддор ӝутэм бераз пуктӥз. Давид эшшо улэп дыръя Соломонлы таӵе косон сётыса шуиз: «Тани, тон дорын Бахуримысь Иеминилэн Гера пиезлэн Семей пиез; Маханаиме мыныкум, со монэ туж лек кылъёсын куаретӥз, нош со Иордан дорысен мынам пумитам потӥз, но со азьын Кузё-Инмарлэн нимыныз кыл сётыса шуи: ”Мон тонэ мечен уг виы”, нош тон сое, вӧсь карытэк, эн кельты, уго тон визьлыко адями, тодӥськод, мар соин карыны – пурысьтам йырсизэ вирын наштаса дунне пыдэскы пыртон понна».]
И поставил царь Соломон Ванею, сына Иодаева, вместо его над войском; а Садока священника поставил царь вместо Авиафара.